КъБР-м и Iэтащхьэм иригъэкIуэкIащ «Вольфрам» компаниемрэ «Ростех» къэрал корпорацэм и предприятэ пэрытхэм ящыщ «РТ-Бизнесым зегъэужьыныр» IуэхущIапIэмрэ я унафэщIхэм я зэIущIэ
Дыгъуасэ КъБР-м и Iэтащхьэ КIуэкIуэ Юрий Правительствэм и Унэм щригъэкIуэкIащ «Вольфрам» компание» акционер зэгухьэныгъэм и президент Горбачёв М. И., «Ростех» къэрал корпорацэм и предприятэ пэрытхэм ящыщ «РТ-Бизнесым зегъэужьыныр» жэуап зэхэгъэщхьэхукIа зыхь зэгухьэныгъэм и генеральнэ директор Назаров А. Н. сымэ зыхэта зэIущIэр.
Абы зэпкърыхауэ щытепсэлъыхьащ къуршым къыщыщIах рудам елэжь предприятэхэр республикэм и щIыналъэм къыщызэгъэпэщыным, Тырныауз и вольфрам-молибден къыщIэхыпIэхэр зэтегъэувэжыным, технологие нэхъ пэрыт дыдэхэр къыщагъэсэбэп «Къэббалъкъвольфрам» предприятэр ухуэным. Зэман пыухыкIам къриубыдэу ирагъэкIуэкIыну Iуэхухэм къызэрыщагъэлъэгъуамкIэ, лэжьыгъэхэм дызэрыт илъэсым и мэкъуауэгъуэ мазэм щIадзэнущ. А предприятэм илъэсым продукцэу тонн мини 4-м нэблагъэ къыщIигъэкIынущ икIи къэралым и рынокыр фIагъ лъагэ зиIэ вольфрам ангидридкIэ къызэригъэпэщынущ.
Гулъытэ хэха хуащIу хэплъащ Тырныауз комбинатыр егъэжьэжынымкIэ инвестицэ программэр зэрызэхалъхьэм.
Фигу къэдгъэкIыжынщ: 2016 гъэм и щэкIуэгъуэ мазэм УФ-м и Президент Путин Владимир къэралым и Правительствэм и пщэ ирилъхьащ Тырныауз комбинатым и вольфрам-молибден къыщIэхыпIэхэр зэтегъэувэжынымкIэ проектым, абы и финанс-экономикэ лъэныкъуэм къытригъэзэжу хэплъэну икIи зыхуэфащэ Iуэхухэр игъэхьэзыру къыхилъхьэну.
КъБР-м и Iэтащхьэмрэ Правительствэмрэ я пресс-IуэхущIапIэ.
